- Pludselig er der en ung kvinde der kommer meget aggressivt op mod mig og begynder at råbe og skrige og skælde mig ud og pege fingre af mig. Da jeg vil i dialog med hende, bliver jeg bare bedt om at holde mund.

Det var en fuldstændig vild og mærkelig oplevelse. Cecilie Rosdahl

Sådan fortæller forfatteren Cecilie Rosdahl i Kulturen på P1 om den debat på Københavns Rådhus, hun deltog i sidste uge under Copenhagen Pride. En debat, som en gruppe af tilhørerne forlod sammen med den råbende kvinde.

Emnet for debatten var 'Queer i litteraturen', altså bøger med karakterer, som tilhører minoriteter indenfor køn og seksualitet. Cecilie Rosdahl har selv skrevet flere bøger med den type hovedpersoner - men havde ikke regnet med at blive kritiseret for det:

© © Claus Boesen/ Media Press Om Cecilie Rosdahl Cecilie Rosdahl er født i 1975 og uddannet lærer, billedkunstner og manuskriptforfatter. Har skrevet 'Pink' om en transkønnet tandlæge, 'Tyrepose' om at springe ud som bøsse og 'Skælvinger, en ungdomsroman med en transkønnet biperson.

- Det var en fuldstændig vild og mærkelig oplevelse. Jeg oplevede en del af salen som rasende over, at jeg skrev om queer-miljøet uden selv at være en del af det, siger Cecilie Rosdahl om arrangementet til dr.dk.

En smule overdrevet

Panelet, der skulle diskutere, hvordan for eksempel bøsser og transkønnede beskrives i litteraturen, bestod af to forfattere og en journalist, der alle tre virkede meget 'hetero-agtige' i nogle publikummers øjne. Og det fik gemytterne til at koge over.

Journalist Nanna Balslev var moderator på debatten. Og hun bekræfter forløbet.

- Det var en smule overdrevet, at folk forlod salen i stedet for at blive og nuancere synspunkterne, mener Nanna Balslev.

- Men jeg kan også godt sætte mig ind i, hvorfor de gik, siger hun.